কল্পতরু উৎসবে কাশীপুর উদ্যানবাটিতে ভিড় ভক্তদের

কলকাতা: ১ জানুয়ারি কাশীপুর উদ্যানবাটিতে কল্পতরু হয়েছিলেন শ্রী রামকৃষ্ণ। ১৮৮৬ সালের সেই দিনকে স্মরণ করে প্রতি বছর পালিত হয়ে আসছে কল্পতরু উৎসব। কাশীপুর উদ্যানবাটি, দক্ষিণেশ্বরের ভবতারিণী মন্দিরের পাশাপাশি, দিনটি পালিত হয় শ্রীরামকৃষ্ণের জন্মস্থান কামারপুকুরেও। সোমবার সকাল থেকেই অগণিত ভক্তের ভিড় বেলুড় মঠেও। সব জায়গাতেই মঙ্গলারতি দিয়ে সূচনা হয়েছে অনুষ্ঠানের। দিনভর ধরে চলে পূজাপাঠ, বৈদিক মন্ত্র, স্তোত্রপাঠ এবং ভজন।

বছরের প্রথম দিনটি মহাসমারোহে পালিত হয় কল্পতরু দিবস হিসাবে। এই বছরও তার অন্যথা হচ্ছে না। দক্ষিণেশ্বর মন্দির থেকে শুরু করে রাজ্যের সর্বত্র ভক্তরা পালন করছেন কল্পতরু দিবস। এই দিনটির সঙ্গে জড়িয়ে রয়েছে ঠাকুর শ্রীরামকৃষ্ণদেবের স্মৃতি। সকাল থেকেই দক্ষিণেশ্বর মন্দির এবং কাশীপুর উদ্যানবাটিতে বহু ভক্তের সমাগম হয়েছে। ভবতারিণী মন্দিরে সকাল থেকে পুণ্যার্থীদের ঢল প্রতি বছরের মতোই। কাঁসর, ঘণ্টা, মন্ত্রপাঠে রাজ্য তথা দেশের বিভিন্ন জায়গায় পালিত হচ্ছে কল্পতরু দিবস।